FI Euroopan unionin virallinen lehti CE 78/890

(2004/C 78 E/0941)

KIRJALLINEN KYSYMYS E-4000/03

esittäjä(t): Herbert Bösch (PSE) komissiolle

(7. tammikuuta 2004)

Aihe: Eurostatin uudistaminen

Euroopan yhteisöjen tilastotoimistossa Eurostatissa on sen toiminnassa tapahtuneiden taloudellisten sääntöjenvastaisuuksien vuoksi toteutettu uudistuksia. Muun muassa organisaatiorakennetta uudistettiin siten, että sosiaalitilastot siirrettiin osasto E:stä (entinen ”Sosiaaliset ja aluetilastot”) osasto D:hen (entinen ”Yritystilastot”), ja väestötilastot siirrettiin ulkosuhteiden osastoon.

Tilasto-ohjelmakomitean 20. marraskuuta 2003 pidetyn 51. istunnon pöytäkirjassa todetaan, että Eurostatissa on keskityttävä perustoimintoihin. Samoin nimetään aloja, joista voidaan luopua (negatiivisia prioriteetteja): sosiaalitilastoissa havaittiin useita negatiivisia prioriteetteja: asunnontuotanto, ajankäyttötutkimus, terveydenhuolto, syrjintä, vammaiset ja asunnottomat. Kyse on siis useista sosiaalitilastoista.

1. Voiko komissio ilmoittaa, mitä hankkeita on vuoden 2003 heinäkuusta lähtien supistettu tai lopetettu kokonaan tai aiotaan lopettaa?

2. Onko komissio samaa mieltä siitä, että sosiaalitilastoista löydetään jatkuvasti uusia negatiivisia prioriteetteja?

3. Näkeekö komissio mitään ristiriitaa siinä, että tilastoissa vammaisten osuuksia supistetaan, vaikka meneillään on vammaisten eurooppalainen teemavuosi? Uskooko komissio, että sukupuolten välisen tasa-arvon valtavirtaistaminen tai rasismin vastainen toiminta ja naisten syrjintä ovat sovitettavissa yhteen syrjintätilastoissa esiin tulevien supistusten kanssa?

4. Onko tästä jo koitunut haittaa laajentumiselle ja sitä koskevalle tilastoinnille?

5. Onko joidenkin tilastojen julkaisu myöhästynyt viime kuukausien aikana tai onko myöhästymisiä odotettavissa? Minkä tilastojen julkaisu siinä tapauksessa on myöhästynyt ja mistä syystä?

6. Voiko komissio ilmoittaa, onko Eurostatissa tarpeeksi virkoja, että se pystyy vastaamaan perus-toimintojensa lisäksi muistakin tehtävistä? Kuinka monta uutta virkaa mahdollisesti tarvittaisiin sujuvan toiminnan mahdollistamiseksi? Onko komissio jo kaavaillut lisävirkojen perustamista tai anonut lisävaroja henkilöstömenoihin? Mistä syystä komissio mahdollisesti ei ole kaavaillut lisävirkoja?

Pedro Solbes Miran komission puolesta antama vastaus

(8. maaliskuuta 2004)

Huolimatta vuoden 2003 tapahtumista keskeisten tilastojen tuotanto on jatkuvin ponnistuksin voitu taata. Niin komissin pääosastot kuin tilasto-ohjelmakomiteassa kokoontuneet jäsenvaltiotkin ovat kuitenkin joutuneet pohtimaan asiaa laajalti, jotta tilastotyö Eurostatissa on voitu suunnata ensisijaisiin tilasto-tarpeisiin. Ensisijaiset tarpeet on määritelty ottaen huomioon perustamissopimuksessa määrätyt edellytykset, voimassa oleva lainsäädäntö, yhteisten politiikkojen asettamat tarpeet sekä tiedotusvelvollisuus suurelle yleisölle. Vuoden 2004 tilasto-ohjelma on laadittu edellä mainittujen seikkojen perusteella, esitetty lausuntoa varten tilasto-ohjelmakomiteassa, ja komissio on sen hyväksynyt 5. helmikuuta 2004. Siinä esitetään ensisijaisuuden mukaan jaoteltuna jokaisen tilastoaiheen osalta yksityiskohtaisesti kaikki käynnissä olevat ja suunnitellut työt. Asiakirja on toimitettu suoraan arvoisalle parlamentin jäsenelle sekä Euroopan parlamentin sihteeristölle.

Vuosittaisella tilasto-ohjelmalla edistetään viisivuotisessa tilasto-ohjelmassa vahvistettuja ensisijaisia tavoitteita, joihin sosiaalisen toimintaohjelman toteuttaminen kuuluu. Sosiaalikysymykset on lisäksi otettu huomioon sisämarkkinoihin liittyvien tilastojen yhteydessä. Komission lopulta hyväksymään työohjelmaan sisältyy tiettyjä arvoisan parlamentin jäsenen mainitsemia sosiaalitilastoja, kuten vammaisiin ja ajankäyttötutkimukseen liittyvät tilastot, unohtamatta sosiaaliturvaan, kotitalouksien tulo- ja elinoloihin sekä työvoimaan ja työllisyyteen liittyviä tilastoja.

Komissio on tietoinen vammaisten tarpeista sekä vaatimuksesta tuottaa vammaisia koskevaa tilastotietoa, erityisesti Euroopan vammaisvuoden yhteydessä. Esimerkiksi vuoden 2004 tilasto-ohjelman aiheessa 35 ”Terveys ja turvallisuus” viitataan vammaisia koskevan yhteisen moduulin kehittämiseen terveyttä koskevan eurooppalaisen haastattelututkimuksen yhteydessä. Tasa-arvoa koskevaan komission politiikkaan tilanne ei vaikuta, koska kaikki yksittäiset tiedot kerätään edelleen molemmista sukupuolista erikseen, mikä näkyy järjestelmällisesti tilastoissa. Rasismia ja naisten syrjintää koskevaa tilastotietoa komissio ei ole koskaan kerännyt; sen määrällinen arviointi nykyisillä tilastomenetelmillä olisikin erittäin vaikeaa. Asunnottomuutta koskevien tilastojen osalta Eurostatin tekemän tutkimuksen mukaan aiheesta on hyvin vaikea kerätä maittain vertailukelpoista tietoa, eikä kansallisella tasolla ole riittävästi tilastovalmiuksia tai poliittista tahtoa kerätä tämänkaltaisia tilastoja.

Unioniin liittyviä valtioita ja ehdokasvaltioita avustavien tilasto-ohjelmien toteuttamista jatketaan pitkän aikavälin suunnitelmien mukaisesti. Arvoisa parlamentin jäsen on tietoinen, että liittymissopimuksessa määrätään tilastoinfrastruktuurin rakentamista varten kymmenelle unioniin liittyvälle valtiolle jatkuvasti, jopa liittymisen jälkeen siirtymäjärjestelynä, annettavasta avusta.

Huolimatta tiettyjen tilastojulkaisujen valmisteluun liittyvien sopimusten irtisanomisesta, tilastojen julkaisu-rytmi ja laatu on pysynyt ennallaan kuten Eurostatin julkaisemien lehdistötiedotteiden määrän vakaus ja Eurostatin Statistics in Focus -esitteessä vuonna 2003 julkaistujen otsakkeiden määrän kasvu 10 prosentilla osoittavat. Arvoisaa parlamentin jäsentä pyydetään kiinnittämään huomiota uuteen tilastotietojen levittämistä koskevaan strategiaan, jonka mukaan tilastotietojen toimittaminen on asiakaspalvelua ja kaikkien Eurostatin keräämien ja laatimien tilastojen olisi oltava maksutta käyttäjien saatavilla Internetissä. Strategiaa esitellään tarkemmin jäljempänä mainitussa Eurostatin toimintasuunnitelmassa.

Eurostatin henkilöstön osalta vuoden 2004 tammikuussa suoritettiin henkilöstöresurssien kohdentamista koskeva yksityiskohtainen sisäinen tarkastus, jonka tavoitteena on saada henkilöstöresurssit vastaamaan työohjelmassa ensisijaisena mainittuja tilastotarpeita ja organisoida mahdollisimman hyvin tiettyjen aiemmin ulkoistettujen toimintojen integrointi Eurostatin sisäiseen toimintaan. Vuoden 2004 henkilöstö-resussien lopullisessa kohdentamisessa Eurostatille myönnettiin lisävirkoja, ja vuoden 2005 tilastopolitiikan toimintastrategian yhteydessä tutkitaan lisätarpeet.

Komissiolle on tiedotettu Eurostatin vuoden 2004 toimintasuunnitelmasta, jossa määritetään ensisijaiset työt sekä tilasto-ohjelman täytäntöönpanoa koskevat yksityiskohdat ja arvioidaan tilanne sekä kaikkien Eurostatin valmistelemien että vuodeksi 2004 suunnittelemien toimien osalta. Toimintasuunnitelma toimitetaan suoraan arvoisalla parlamentin jäsenelle sekä Euroopan parlamentin sihteeristölle.